remis voer janne de laet
kaerle etc. doen te weeten allen ende eenen yegelycke iegewoirdich
ende toecomenend dat wij ontfanghen hebben die oitmoedige
supplicatie van janne de laet woenende te pulle oudt
omtrent xxii oft xxiii jaeren staende tot goeden name ende
fame inhoudende hoe dat hy opten xxviiiten dach van
octobri anno xvc xlvii is gegaen tot voirselaer om aldaer
te doen maken een pyckysere ende is nae dyen gegaen
ten huyse van symon de coninck om aldaer eenen pot
biers oft twee te drinckene ende van daer scheydende
ende naer huys gaende heeft den suppliant byden kerck
hove aldaer gevonden ende ontmoedt jacoppen dries
diemen heet van ickele ende dries swinnen
met zynder huy$$e hem luyden biedende goeden avont
ende alsoe de suppliant voerby ghinck heeft hem
gevraeght die voirscreven jacop zyden dat hans daerop die
suppliant antwoordende seyde jae ick jacop waer nae
die voirscreven jacop den suppliant heeft verladen ende
beswaert met vele spytige leelycke ende quade
woerden vervolgende ende duerende vanden voorscreven
kerckhove tot aen tveltveken welcke woerden die
suppliant al verdroech seggende jacop gaet henen
thuyswaert ghy hebt eenen anderen voir dan ghy
meyndt ghy en weet nyet wat ghy seght waerop
deselve jacop den suppliant tonrechte belaste ende
aen teech dat hy sekeren tyt te voren wel twee
maenden te wetene smaendaighs oft sdyssendaighs
voer st. laureys dach hem jacoppen duer zyn bloote
ende naecke beenen soude getrocken hebben een
groote breeme tot voirselaer voirscreven aldaer die voirscreven
jacop zyn coussen voer zyn gelach hadde moeten
vuyttrecken ten huyse van eenen adriaen de grone
alsoe de suppliant naderhandt verstaen heeft ende daeraff
de suppliant nyet en wiste te sprekene noch by oft ane
en heeft geweest daer hoorene den voiscreven jacoppe soude
gebeurt zyn geweest want de voirscreven suppliant binnen
den selven dage tot voirselaer nyet en hadde geweest
dese woerden aldus geschiet zynde zyn de voirscreven
suppliant metten voirscreven jacoppe tsamen gecomen tot
duer tvoirscreven veltveken ende de suppliant hem oick
keerende ende ziende nae peeteren vaes ende
gheerden willems wesende van zynen geselscape is
gebeurt dat de voirgenoemde andries swinnen die met zyne
huys$$$ voir was haestelyck omgekeert ende
gecomen is meynende heymelyck met eenen opstekere
in zyn hant hebbende den suppliant te steken dwelck
die suppliant siende vloyet achterwaerts in eenen
plasch met watere seggende ende vragende
den voirscreven andriese warom soudy my steken ick
en hebbe nyet een woirt messeeght oft mesdaen
wat wildy u onderwinden van desen wratelere denotementen
den voirscreven jacoppe daerop die voirscreven dries swinnen antwoirde
tis my leet seggende totten voirscreven jacoppe van ickele
jacop laet omgaen thuyswaert of ick smyte u
selve op u lyff ende swyght ende dese voirscreven
jacop nyet cesserende van den voirscreven suppliant al even
zeer te quellene van dat hy hem als voirscreven is de
brenne soude duer zyn beenen getrocken hebben
ende hem zeere onverdraechelyck met leelycke schandelycke
woerden overvallende zoe is gebuert dat deze
suppliant verwermpt zynde van bloede ende tselve
ongelyck nyet langere kunnende verdragen den
voirscreven jacoppe heeft meynen te smytende metten
platte van zynen messe maer is gevallen metten
scerpe ende heeft geraict inden aerm omtrent
den elleboghe daeraff de voirscreve jacop omtrent
drye weken daer nae ten grooten leetwesen
vanden suppliant is deser werelt overleden dwelcke
meer by negligentie vanden chirurgyns oft incurye
van hem selven toegecomen ende versuempt
is dan duer de voirscreven quetsure gelyck tselve
wel is te presumeren want de voirscreven wylen
jacop by nachte ende ontyde is opgestaen ende
heeft coudt bier gedroncken waer duere hy is vercoudt
ende verstyft geweest ende gecregen heeft inwendige
ende vuytwendige cortsen al tot grooter schande
scade verdriete ende geheelder desolatie ende
bederffenisse van desen suppliant die welcke inde
voirscreven prochie wel is bemindt ende gehouden
wordt voer een goet ende vredelyck geselle die
noyt anderen man en sloech oft achterhaelt en
is geweest van eenige quaden feyten oft delicten
ende meesterlyck zijn broot ten besten dat
hem is mogelyck geweest gewonnen heeft ende
want de sake onnoesel is ende de suppliant daer
duere soude gescapen zyn teeuwigen dagen
ballinck ende een bedorven geselle te blyven
tenwaere dat hem hierop by ons wordde versien
met onser gratie ende remissie vanden voirscreven
feyte soe heeft hy ons daerom oitmoedelyck
gebeden waeromme zoe eest dat wy desen
aengesien geneyght wesende ter beden des voirscreven jans
de laet suppliant ende willende hem in dat stuck
prefereren gratie ende misericordie voir strangicheyt
ende rigeur van rechte hebben den selven suppliant
inden gevalle als boven quytgeschonden ende
vergeven scelden quyte ende vergeven vuyt
sunderlinger gratien by desen onsen briefve tfeyt
ende ongeval boven geruert mitsgaders alle
offentien ende bruecken corporele ende criminele
daer inne hy hem overmits ende vuyt saken van tghene
des voirscreven is tegens ons onse hoocheyt ende iusticie
eenichssins mach hebben ontgaen ende mesdragen
ende hebben hem dyen aengaende wedergestelt ende
gerestitueert stellen weder ende restitueren tot zynen
goeden name ende fame in onsen voirscreven lande van
brabant ende allen anderen onsen landen ende
heerlicheyden ende tot zynen onverbeurden goeden indyen
hy eenige onder ons heeft gelegen ende in alder manieren
zoe hy was voer die toecomste vanden voirscreven feyte
imponerende hier op een eeuwich swyghen onsen
procureur generael in brabant ende allen anderen onsen
iusticien ende officieren wye zy zyn satisfactie ierst
ende voir al gedaen der partye geinteresseerde
indyen die noch nyet gedaen en zy ende eenige
daer toe staet civilyck alleenlyck behoudelyck
dat de voirscreven suppliant gehouden sal zyn tvoirscreven feyt
tegens ons t beteren civilyck nae gelegentheyt
vander saken ende faculteyt van zynen goeden met
oick te betalende die redelycke costen van iusticien
ter taxatien ende moderatien van onse zeer lieve
ende getruwe die cancellier ende luyden van onsen
rade in brabant die wy daer toe gecommitteert
hebben ende commmitteren by desen ontbieden
daeromme ende bevelen den selven onsen cancellier
ende raidsluyden dat voir hem geroepen diegene
die daerom behooren geroepen te zyne zy
procederen wel ende dueghdelyck ter verificatien
ende intervieniente van desen ende totter taxatien ende
moderatien vande voirsreven civile boete ende costen van
iusticien alsoe zy sullen bevinden behoirende welck
interviement de voirscreven suppliant gehouden sal syn
in onsen voirscreven rade binnen zesse maenden naest
comende opte pene van te verbeurne deffect
van desen ende dat gedaen ende de selve
civile boete ende costen van iusticien getaxeert
ende betaelt zynde in handen vanden ghenen
dyen dat behoiren sal sy onse voirsreven procureur
generael in brabant ende alle andere onse
richteren iusticieren officieren ende ondersaten
iegenwoirdige ende toecomende dien dat aengaen
sal mogen huere stedehouderen ende een yegelyck
van hen besundere soe hem toebehoiren sal
doen laten ende gedoogen den voirscreven suppliant
van deser onser iegenwoirdiger gracien ende
remissien ende van allen dinhouden van deser
inder vuegen ende manieren boven verhaelt
rustelyck vredelyck volcomelyck ende eeuwelyck
genyeten ende gebruycken sonder hem te
doene oft te laten geschieden nu noch in toecomenden
tyde eenich hinder letsel oft moyenisse
aen lyff noch aen goeden ter contrarien maer
indyen zyn lyff ofte enige van zynen goeden
daerom gearresteert becommert oft belet waren
dat zy die setten ende stellen oft doen setten
ende stellen ter stont ende sonder versoeck tot
geheelder ende volcomender deliverantie want
ons alsoe gelieft ende teneynde dat dit vast
ende gestadich blyve ende gehouden
wordde teeuwigen dage zoe hebben wy onsen
zegel hier aen doen hangen behoudelyck
in anderen dingen onsen rechte ende eenen
yegelycke anderen dessyns in allen. gegeven
in onser srtadt van bruessele inde maent
van novembri int jaer ons heeren duysent
vyffhondert acht ende veertich van onsen
keyserycke txxx° ende van onsen coninck
rycke van castillien etc. txxxiii° aldus
gescreven op de plycke byden keyser ende
geteeckent ymmersel visa rpta
gecollationeert ende bevonden accorderende
met zynen originale by my
facuwez